b'\n_START_ARTICLE_\nLouise Jensen\n_START_PARAGRAPH_\nLouise Jensen (19. marts 1972, Hirtshals \xe2\x80\x93 16. september 1994, Cypern) var en dansk rejseguide for Star Tour p\xc3\xa5 Cypern, der blev bortf\xc3\xb8rt, voldtaget og dr\xc3\xa6bt af tre britiske soldater; Allan Ford (1968), Justin Fowler (1968), og Geoffrey Pernell (1970)._NEWLINE_Om natten den 16. september 1994 k\xc3\xb8rte Louise Jensen med sin cypriotiske k\xc3\xa6reste p\xc3\xa5 motorcykel, da de blev k\xc3\xb8rt ned af de tre fulde m\xc3\xa6nd i en milit\xc3\xa6rjeep. M\xc3\xa6ndene, der var blevet udstationeret p\xc3\xa5 Cypern med deres enhed Royal Green Jackets, slog den cypriotiske k\xc3\xa6reste omkuld og k\xc3\xb8rte v\xc3\xa6k med Louise i jeepen. Dern\xc3\xa6st voldtog de hende p\xc3\xa5 skift, hvorefter de gentagne gange slog hende i hovedet med en spade indtil hun d\xc3\xb8de. Liget gravede de ned i en lille fordybning. F\xc3\xb8rst flere dage senere blev liget af Louise Jensen fundet. Hun var da s\xc3\xa5 medtaget af mishandlingen og dagene i solen, at hun kun kunne identificeres ved en s\xc3\xb8lvring hun bar p\xc3\xa5 fingeren._NEWLINE_Den 27. marts 1996 blev de tre m\xc3\xa6nd d\xc3\xb8mt skyldig i bortf\xc3\xb8relse, voldt\xc3\xa6gt og drab og d\xc3\xb8mt til livsvarigt f\xc3\xa6ngsel. Dommerne beskrev forbrydelserne som "umenneskelige i deres planl\xc3\xa6gning og vulg\xc3\xa6re i deres udf\xc3\xb8relse.". I 1998 nedsatte en appeldomstol straffen til 25 \xc3\xa5rs f\xc3\xa6ngsel, da retten fandt det en formildende omst\xc3\xa6ndighed, at m\xc3\xa6ndene var berusede og ikke tidligere var straffet._NEWLINE_De fik yderligere nedsat straffen efter god opf\xc3\xb8relse, og i sommeren 2006 begyndte de cypriotiske myndigheder at forberede deres l\xc3\xb8sladelse. Lousie Jensens for\xc3\xa6ldre, de danske myndigheder og den dav\xc3\xa6rende danske justitsminister (Lene Espersen) fors\xc3\xb8gte forg\xc3\xa6ves at forhindre l\xc3\xb8sladelsen, og i august 2006 var alle tre blevet l\xc3\xb8sladt og deporteret tilbage til Storbritannien \xe2\x80\x93 de havde da tilbragt omkring 12 \xc3\xa5r i f\xc3\xa6ngsel._NEWLINE_Louise Jensen blev 22 \xc3\xa5r, hun efterlod sine for\xc3\xa6ldre og en bror.'